香港幹線編號系統

香港幹線編號系統係同香港各條幹線編嘅冧巴，方便市民認別有關幹線。

今時今日嘅香港幹線編號系統已經係第三代。

第一代 
喺1968年發表嘅《香港長遠道路研究》報告中，刊登咗第一代幹線編號。連接各個策略性發展區嘅主要幹線，用一位數字嘅編號。而連接策略性發展區內地方嘅區域幹線，就用兩位數字嘅編號。

1號幹線：香港仔 ↔ 粉嶺 
 11號幹線＊：觀塘 ↔ 荔枝角 
 12號幹線＃：旺角 ↔ 昂船洲 
 14號幹線＊：彩虹 ↔ 蒲崗村 
 2號幹線：九龍城 ↔ 上水 
 21號幹線＊：漆咸道南 
 22號幹線＊：廣東道 
 23號幹線＊：彌敦道 
 3號幹線：九龍城 ↔ 鯉魚門 
 31號幹線＊：馬頭圍道 
 4號幹線：蝴蝶谷 ↔ 觀塘 
 41號幹線：觀塘 ↔ 將軍澳 
 42號幹線＊：彩虹 ↔ 清水灣 
 5號幹線：葵涌 ↔ 沙田 
 6號幹線：青山公路葵涌至荃灣段 
 7號幹線：銅鑼灣 ↔ 香港仔 
 71號幹線＊：薄扶林道 
 8號幹線：銅鑼灣 ↔ 柴灣 
 81號幹線＃：柴灣 ↔ 香港仔

第二代 
第二代幹線編號自1974年開始用到2004年1月31號，共有9條已建成嘅幹線同埋2條建議緊嘅幹線。第二代嘅冧巴大致沿用第一代嘅冧巴，主要唔同在於將一啲連接嘅幹線編號合併，例如新嘅2號幹線係由之前嘅2號同3號幹線合併而成，並廢除舊有嘅區域幹線編號。

1號幹線：香港仔 ↔ 落馬洲 
 2號幹線：牛頭角 ↔ 新田 
 3號幹線：西營盤 ↔ 凹頭 
 4號幹線：葵涌 ↔ 將軍澳 
 5號幹線：荃灣 ↔ 沙田 
 6號幹線：鰂魚涌 ↔ 馬料水 
 7號幹線：銅鑼灣 ↔ 香港仔 
 8號幹線：銅鑼灣 ↔ 柴灣 
 9號幹線：赤鱲角 ↔ 沙田 
 10號幹線：西營盤 ↔ 后海灣 
 11號幹線：西九龍 ↔ 將軍澳 

9號幹線長沙灣至沙田段，以前叫16號幹線。

第三代 
2003年，香港運輸署發表《香港方向指示標誌綜合檢討研究》報告話，用咗近30年嘅第二代幹線編號系統，只係按道路建成次序而編配，令駕駛者難以分辨，亦令道路編排得好冇系統。所以第三代幹線編號系統正式被編配，令駕駛者能夠更方便使用幹線。呢個系統於自2004年2月1號開始用。

第三代將9條幹線分開3個類別：南北向、東西向及環迴。

南北向幹線 
1、2及3號幹線，編號次序係按所穿過嘅海底隧道嘅啟用先後次序而訂。 

東西向幹線 
4、5、6、7、8及10號幹線，係按地理位置由南至北編號。 

環迴幹線 
將原有嘅1、2號幹線位於新界嘅部份，加上5號幹線，重組成為一條環迴新界嘅9號幹線。 

第三代幹線編號系統如下：

1號幹線：香港仔 ↔ 沙田 
 2號幹線：鰂魚涌 ↔ 馬料水 
 3號幹線：西營盤 ↔ 元朗 
 4號幹線：柴灣 ↔ 堅尼地城 
 5號幹線：牛頭角 ↔ 荃灣 
 6號幹線：西九龍 ↔ 將軍澳 
 7號幹線：葵涌 ↔ 將軍澳 
 8號幹線：赤鱲角 ↔ 沙田 
 9號幹線：以城門隧道作起點逆時針環迴新界 
 10號幹線：深圳蛇口 ↔ 藍地

運輸署：主要幹線及出口編號系統